和張文潛浯溪中興頌二首  其一
作者：李清照
朝代：宋

paragraphs: 五十年功如電掃，華清花柳咸陽草。
五坊供奉鬬雞兒，酒肉堆中不知老。
胡兵忽自天上來，逆胡亦是姦雄才。
勤政樓前走胡馬，珠翠踏盡香塵埃。
何爲出戰輒披靡，傳置荔枝多馬死。
堯功舜德本如天，安用區區紀文字。
著碑銘德真陋哉，乃令神鬼磨山崖。
子儀光弼不自猜，天心悔禍人心開。
夏商有鑒當深戒，簡策汗青今具在。
君不見當時張說最多機，雖生已被姚崇賣。